മുളന്തുരുത്തി പബ്ലിക് ലൈബ്രറി

തിരുക്കൊച്ചി ഗ്രന്ഥശാലാ സംഘത്തിനു കീഴിൽ 1932–ൽ പ്രവർത്തനമാരംഭിച്ച ഗ്രന്ഥശാലയാണ് **മുളന്തുരുത്തി പബ്ലിക് ലൈബ്രറി**. ഏറണാകുളം ജില്ലയിൽ കണയന്നൂർ താലൂക്കിൽപെട്ട  മുളന്തുരുത്തി ഗ്രാമപഞ്ചായത്തിലാണ് ഈ ഗ്രന്ഥശാല. നിലവിൽ ഇരുപതിനായിരത്തിലേറെ പുസ്തകങ്ങളും മൂവായിരത്തോളം അംഗങ്ങളുമുണ്ട്. വിദ്യാർഥികൾക്കു പ്രത്യേക ബാലവിഭാഗം പ്രവർത്തിക്കുന്നു 2017-18 ലെ സ്റ്റേറ്റ് ലൈബ്രറി കൗൺസിലിന്റെ മികച്ച ലൈബ്രറിക്കുള്ള അവാർഡ് നേടിയ ഈ ലൈബ്രറിയിൽ ഏകദേശം 23,000 കാറ്റലോഗ് ചെയ്ത പുസ്തകങ്ങളുണ്ട്.

## ചരിത്രം
പള്ളിത്താഴത്തു പ്രവർത്തനം ആരംഭിച്ച ഗ്രന്ഥശാല അൻപതുകളുടെ പകുതിയോടെ മുളന്തരുത്തി ആശുപത്രിപ്പടിയിലേക്കു മാറ്റി. സർക്കാർ വക നാലു സെന്റ് പാട്ടഭൂമിയിലെ സ്വന്തം കെട്ടിടത്തിലായിരുന്നു അവിടെ പ്രവർത്തനം. 2004–ൽ ഈ സ്ഥലത്തിനു സർക്കാർ പട്ടയം അനുവദിച്ചു. 2004 ഒക്ടോബറിൽ എം.ടി. വാസുദേവൻ നായരാണു പുതിയ കെട്ടിടത്തിനു തറക്കല്ലിട്ടത്. 2009–ൽ മൂന്നു നില മന്ദിരം പൂർത്തിയായി. സ്പീക്കർ കെ. രാധാകൃഷ്ണനായിരുന്നു ഉദ്ഘാടകൻ.

ജോസഫ് മുണ്ടശേരി, അലക്സാണ്ടർ പറമ്പിത്തറ, പൊൻകുന്നം വർക്കി, എ.പി. ഉദയഭാനു, ചെറുകാട്, പി.ജെ. ആന്റണി, കുഞ്ഞുണ്ണി മാഷ്, ഡി.സി. കിഴക്കേമുറി, സുഗതകുമാരി, സുകുമാർ അഴീക്കോട് തുടങ്ങി അനേകം  സാംസ്കാരിക നായകരും ഭരണകർത്താക്കളും സന്ദർശക ഡയറിയിൽ അഭിപ്രായങ്ങളും ആശംസകളും രേഖപ്പെടുത്തിയിട്ടുണ്ട്. 
## പ്രവർത്തനങ്ങൾ
ചർച്ചകൾ പ്രഭാഷണങ്ങൾ, സാംസ്കാരിക പ്രദർശനങ്ങൾ, ജൈവകൃഷി തുടങ്ങി അനേകം പ്രവർത്തനങ്ങൾ ലൈബ്രറിയിൽ നടന്നു വരുന്നു. കേരള ഗ്രന്ഥശാലാ സംഘത്തിന്റെ 70–ാം വാർഷികത്തോടനുബന്ധിച്ചു ഡിസംബറിൽ ലൈബ്രറി ഒരുക്കിയ, മലയാളത്തിലെ പഴയതും പുതിയതുമായ അഞ്ഞൂറോളം ആനുകാലികങ്ങളുടെ പ്രദർശനം ‘താൾവഴിക്കാഴ്ചകൾ’ ഏറെ ശ്രദ്ധയാകർഷിച്ചിരുന്നു. ഗ്രന്ഥശാലയ്ക്കു പുറമേ റീഡിങ് റൂം, കോൺഫറൻസ് ഹാൾ എന്നിവയുമുണ്ട്.

'വനിത വേദി' എന്ന പേരിൽ ഒരു സ്ത്രീ ശാക്തീകരണ പ്ലാറ്റ്‌ഫോം ഇവിടെയുണ്ട്, അവിടെ പ്രദേശത്തെ വീട്ടമ്മമാർ ലൈബ്രറിയുടെ പ്ലാസ്റ്റിക്കിനെതിരായ പ്രചാരണത്തിന്റെ ഭാഗമായി തുണി സഞ്ചികൾ നിർമ്മിക്കുന്നു. ഓരോ സ്ത്രീയും 400 ബാഗുകൾ വീതം നിർമ്മിക്കുന്നു. ഇതിനുപുറമെ, വെളിച്ചെണ്ണ ഉപയോഗിച്ച് ആറ് തരം സോപ്പുകളും അവർ നിർമ്മിക്കുന്നു. ലൈബ്രറിക്ക് സമീപമുള്ള ഒരു ഔട്ട്‌ലെറ്റിൽ ഉൽപ്പന്നങ്ങൾ വിൽക്കുന്നു.
## സവിശേഷതകൾ
തദ്ദേശ സ്വയംഭരണ സ്ഥാപനങ്ങളുടെ പിന്തുണയോടെ  പരിസ്ഥിതി സൗഹൃദപരമായ നിരവധി സംരംഭങ്ങളും ലൈബ്രറി മുന്നോട്ടുവച്ചിട്ടുണ്ട്. 2017 മുതൽ, ആറ് ഏക്കർ സ്ഥലത്ത് ലൈബ്രറി നെല്ലും പയറും കൃഷി ചെയ്തുവരുന്നു. ഒരുകാലത്ത് നെൽകൃഷിക്ക് പേരുകേട്ടതായിരുന്നു ഈ ഗ്രാമം. ഏകദേശം രണ്ട് പതിറ്റാണ്ടോളം ആ ഭൂമി ഉപയോഗശൂന്യമായി കിടന്നു. പിന്നീട് 2015 ലെ പഞ്ചായത്ത് കമ്മിറ്റിയുടെ പിന്തുണയോടെ തരിശായി കിടന്ന ഭൂമിയിൽ കൃഷി ആരംഭിച്ചു. 'ചെങ്ങോലപ്പാടം കുത്തരി' എന്ന ബ്രാൻഡിന് കീഴിൽ വിൽക്കുന്നു. നെൽക്കൃഷി ഇല്ലാത്ത സമയങ്ങളിൽ
അച്ചിങ്ങപ്പയർ ആണ് പാടത്ത് കൃഷി ചെയ്യുന്നത്.  ജില്ലാ ലൈബ്രറി കൗൺസിൽ ലൈബ്രറിക്ക് 'മികച്ച ജൈവകൃഷി' എന്ന പുരസ്കാരം നൽകി.

മുളന്തുരുത്തി ഗവൺമെന്റ് ഹയർ സെക്കൻഡറി സ്കൂളിൽ അധ്യാപകനായിരുന്ന കവി വൈലോപ്പിള്ളി ശ്രീധര മേനോനെ അനുസ്മരിച്ച്   പ്രവേശന കവാടത്തിൽ വൈലോപ്പിള്ളിയുടെ ഒരു പ്രതിമയും കവിക്കും അദ്ദേഹത്തിന്റെ കൃതികൾക്കും വേണ്ടി സമർപ്പിച്ചിരിക്കുന്ന ഒരു പ്രത്യേക വിഭാഗവും ലൈബ്രറി കമ്മിറ്റി നിർമ്മിക്കാൻ തീരുമാനിച്ചിട്ടുണ്ട്.

ഞായർ ഒഴികെ ദിവസവും രാവിലെ 11 മുതൽ വൈകിട്ട് 6 വരെ പ്രവർത്തിക്കുന്ന വായനശാലയ്ക്ക് മൂവായിരത്തിലേറെ അംഗങ്ങളുണ്ട്.  പത്രങ്ങളും ആനുകാലികങ്ങളും മഹാത്മാഗാന്ധി സാഹിത്യം, മെഡിക്കൽ, കരിയർ ഗൈഡൻസ് എന്നീ 3 മേഖലകളിലുള്ള റഫറൻസ് വിഭാഗങ്ങൾ വായനശാലയുടെ ഭാഗമായി പ്രവർത്തിക്കുന്നു. ഈ മേഖലകളിലെ സമഗ്ര വിവരങ്ങൾ ഗവേഷകർക്ക് ലഭ്യമാണ്.

## പുരസ്കാരങ്ങൾ
* 2017-18 ലെ സ്റ്റേറ്റ് ലൈബ്രറി കൗൺസിലിന്റെ മികച്ച ലൈബ്രറിക്കുള്ള അവാർഡ് 
## അവലംബം


വർഗ്ഗം:എറണാകുളം ജില്ലയിലെ ഗ്രന്ഥശാലകൾ
വർഗ്ഗം:മികച്ച ഗ്രന്ഥശാലക്കുള്ള സ്റ്റേറ്റ് ലൈബ്രറി കൗൺസിലിന്റെ അവാർഡ് ലഭിച്ച ഗ്രന്ഥശാലകൾ